Forslag til Europa-Parlamentets og Rådets direktiv om ændring af Rådets direktiv 67/548/EØF for så vidt angår mærkning af visse farlige stoffer i Østrig og Sverige (98/C 374/05) (EØS-relevant tekst) KOM(1998) 561 endelig udg. - 98/0290(COD)

(Forelagt af Kommissionen den 30. oktober 1998)

EUROPA-PARLAMENTET OG RÅDET FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg, og

i henhold til fremgangsmåden i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

(1) ved artikel 30 i Rådets direktiv 67/548/EØF af 27. juni 1997, om tilnærmelse af lovgivning om klassificering, emballering og etikettering af farlige stoffer (1), senest ændret ved Kommissionens direktiv 97/69/EF (2), er det fastsat, at medlemsstaterne ikke kan forbyde, begrænse eller hindre markedsføring af stoffer, når disse er i overensstemmelse med direktivet;

(2) ifølge artikel 23, stk. 2, litra c), i direktiv 67/548/EØF skal alle emballager, der indeholder et stof, være forsynet med faresymboler i overensstemmelse med direktivets bilag II; ifølge artikel 23, stk. 2, litra e), i samme direktiv skal alle emballager, der indeholder et stof, være forsynet med bestemte S-sætninger, der angiver sikkerhedsforskrifterne vedrørende anvendelsen af stoffet, og som er affattet i overensstemmelse med direktivets bilag IV;

(3) ved artikel 69, i akten vedrørende Østrigs, Finlands og Sveriges tiltrædelse, er det fastsat, at artikel 30 i direktiv 67/548/EØF sammenholdt med artikel 23, stk. 2, i samme direktiv ikke finder anvendelse i Østrig før 1. januar 1999, således, at Østrig kan kræve anvendelse af etiketter med supplerende symboler, der ikke er vist i direktivets bilag II, og S-sætninger, der ikke er anført i direktivets bilag IV, med hensyn til modforholdsregler i tilfælde af ulykker, samt at bestemmelserne skal tages op til revision i overensstemmelse med EF-procedurerne inden 31. december 1998;

(4) ved artikel 23, stk. 2, litra d), i direktiv 67/548/EØF er det fastsat, at alle emballager, der indeholder et stof, skal være forsynet med bestemte R-sætninger, der angiver de særlige risici som følge af farerne i forbindelse med anvendelsen af stoffet, og som er affattet i overensstemmelse med direktivets bilag III;

(5) ved artikel 112, i akten vedrørende Østrigs, Finlands og Sveriges tiltrædelse, er det fastsat, at artikel 30 i direktiv 67/548/EØF sammenholdt med artikel 23, stk. 2, litra d), i samme direktiv ikke finder anvendelse i Sverige før 1. januar 1999, således at Sverige kan kræve anvendelse af de supplerende R-sætninger »R-322« og »R-340«, der ikke er opført i direktivets bilag III, samt at bestemmelserne skal tages op til revision efter EF-procedurerne inden 31. december 1998,

(6) Europa-Parlamentets og Rådets direktiv 98/. . ./EF om indbyrdes tilnærmelse af medlemsstaternes lovgivning om klassificering, emballering og mærkning af farlige præparater, rummer særlige bestemmelser om anvendelse af direktivet i Østrig og Sverige, bl.a. med hensyn til supplerende symboler, R-sætninger og S-sætninger, således at der tages højde for disse medlemsstaters niveau for beskyttelse af sundhed og miljø; de særlige bestemmelser gælder kun i den toårige periode fra 1. januar 1999 til 31. december 2000; i løbet af denne periode bør det tilstræbes at skabe ensartede vilkår for markedsføring af farlige stoffer og præparater;

(7) for så vidt angår »R-322« forventes der videnskabelige og tekniske fremskridt i forbindelse med internationale forhandlinger om harmonisering af klassificering af farlige stoffer; på baggrund af de igangværende internationale forhandlinger om mærkning af farlige stoffer, er eksperter fra medlemsstaterne blevet enige om, at give en gennemgribende revision af Fællesskabets lovgivning med hensyn til »R-340« højeste prioritet;

(8) det er nødvendigt at revidere Fællesskabets lovgivning på baggrund af resultatet af forhandlingerne om international harmonisering af klassificering og mærkning af farlige stoffer; resultatet ventes at føre til en gensidig tilnærmelse af kravene hertil i hele Fællesskabet;

(9) i resolution (90/C 329/03) vedtaget af Rådet og repræsentanterne for medlemsstaternes regeringer, forsamlet i Rådet, den 3. december 1990 om forbedret forebyggelse og behandling af akutte forgiftninger hos mennesker (3), opfordres der til en harmonisering af indsamlingerne af klinisk-toksikologiske data for samtlige forgiftningscentraler i Fællesskabet, for at lette udformningen af en politik til forebyggelse af toksiske farer; med dette for øje vil de berørte kompetente myndigheder i samarbejde med Kommissionen oprette et fællesskabssystem for information og samarbejde mellem forgiftningscentralerne eller i givet fald andre kompetente tjenester vedrørende antidoternes disponibilitet;

(10) et symbol, der viser, at rester af visse farlige stoffer bør indsamles adskilt fra andet affald, vil kunne mindske mulighederne for udledning af farlige stoffer i miljøet ved at øge offentlighedens brug af særlige affaldsindsamlingssystemer; tiden er endnu ikke inde til at afgøre, om et sådant symbol er påkrævet, da alle nødvendige oplysninger endnu ikke er til rådighed;

(11) revisionen af fællesskabslovgivningen om forskrifter om farlige stoffer i henhold til akten vedrørende bestemmelserne Østrigs, Finlands og Sveriges tiltrædelse kan ikke afsluttes inden 31. december 1998;

(12) bestemmelserne i nærværende direktiv skal stadig tages op til revision efter EF-procedurerne under undtagelsesperioden; efter undtagelsesperioden vil de gældende EF-bestemmelser finde anvendelse i Østrig og Sverige på samme vilkår som de øvrige medlemsstater uden at dette i øvrigt berører resultatet af revisionen;

(13) fællesskabslovgivningen giver mulighed for, at bestemmelserne kan fornyes for enkelte medlemsstaters vedkommende, som følge af deres særlige situation -

UDSTEDT FØLGENDE DIREKTIV:

Artikel 1

I artikel 23 i direktiv 67/548/EØF indsættes som stk. 5 og 6:

»5. Østrig kan fra 1. januar 1999 til 31. december 2000 kræve anvendelse af:

- det supplerende symbol »affaldsspand med kryds over« vedrørende bortskaffelse af affald, som ikke er anført i bilag II

- den supplerende S-sætning »Modgift findes - lægepersonale bedes kontakte Giftinformationscentralen« vedrørende modforholdsregler i tilfælde af ulykker, som ikke er anført i bilag IV.

6. Sverige kan fra 1. januar 1999 til 31. december 2000 forlange anvendelse af følgende supplerende R-sætninger, som ikke er anført i bilag III:

- »R-322« for stoffer, der har akutte toksiske virkninger, der ikke er omfattet af klassificeringskriterierne i bilag VI (den svenske kategori »moderat skadeligt«)

- »R-340« for stoffer, der er klassificeret som kræftfremkaldende i kategori 3, i stedet for R-sætning R-40.«.

Artikel 2

1. Medlemsstaterne sætter de nødvendige love og administrative bestemmelser i kraft, for at efterkomme dette direktiv senest den 31. december 1998. De underretter straks Kommissionen herom.

2. Når medlemsstaterne vedtager disse bestemmelser, skal de indeholde en henvisning til dette direktiv eller de skal ved offentliggørelsen ledsages af en sådan henvisning. De nærmere regler for henvisninger fastsættes af medlemsstaterne.

Artikel 3

Dette direktiv er rettet til medlemsstaterne.

(1) EFT 196 af 16.8.1967, s. 1.

(2) EFT L 343 af 13.12.1997, s. 9.

(3) EFT C 329 af 31.12.1990, s. 6.